CELEX: 62013CJ0547
Προδικαστική παραπομπή
Κανονισμός (ΕΟΚ) 2658/87
Κοινό δασμολόγιο
Δασμολογική κατάταξη
Συνδυασμένη Ονοματολογία
Κλάσεις 8543, 9018 και 9019
Συσκευές με λέιζερ ή υπέρηχους, καθώς και τα ανταλλακτικά και εξαρτήματά τους

Η αίτηση προδικαστικής αποφάσεως αφορά την ερμηνεία των διακρίσεων 8543, 9018 και 9019 της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (
EE L 256, σ. 1
), όπως τροποποιήθηκε διαδοχικώς με τον κανονισμό (ΕΚ) 1214/2007 της Επιτροπής, της 20ής Σεπτεμβρίου 2007 (
ΕΕ L 286, σ. 1
), τον κανονισμό (ΕΚ) 1031/2008 της Επιτροπής, της 19ης Σεπτεμβρίου 2008 (
ΕΕ L 291, σ. 1
), τον κανονισμό (ΕΚ) 948/2009 της Επιτροπής, της 30ής Σεπτεμβρίου 2009 (
ΕΕ L 287, σ. 1
), τον κανονισμό (ΕΕ) 861/2010 της Επιτροπής, της 5ης Οκτωβρίου 2010 (
ΕΕ L 284, σ. 1
), και τον κανονισμό (ΕΕ) 1006/2011 της Επιτροπής, της 27ης Σεπτεμβρίου 2011 (
ΕΕ L 282, σ. 1
, στο εξής: ΣΟ).
Η αίτηση αυτή υποβλήθηκε στο πλαίσιο διαφοράς μεταξύ της «Oliver Medical» SIA (στο εξής: Oliver Medical) και του Valsts ieņēmumu dienests (λεττονική φορολογική αρχή, στο εξής: VID) με αντικείμενο τη δασμολογική κατάταξη στη ΣΟ συσκευών που προορίζονται για την αντιμετώπιση δερματοαγγειακών και δερματολογικών προβλημάτων.
Το νομικό πλαίσιο
Το εναρμονισμένο σύστημα περιγραφής και κωδικοποίησης των εμπορευμάτων
Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (ΠΟΤ), συστάθηκε με τη Σύμβαση για την ίδρυση του εν λόγω συμβουλίου, που συνήφθη στις Βρυξέλλες στις 15 Δεκεμβρίου 1950. Το εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ) καταρτίστηκε από τον ΠΟΤ και θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποιήσεως των εμπορευμάτων (στο εξής: Σύμβαση για το ΕΣ), που συνήφθη στις Βρυξέλλες στις 14 Ιουνίου 1983 και εγκρίθηκε, με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (
EE L 198, σ. 1
).
Δυνάμει του άρθρου 3, παράγραφος 1, της Συμβάσεως για το ΕΣ, κάθε συμβαλλόμενο μέρος αναλαμβάνει τη δέσμευση να έχει δασμολογική και στατιστική ονοματολογία σύμφωνη με το ΕΣ, να χρησιμοποιεί όλες τις κλάσεις και διακρίσεις του συστήματος αυτού χωρίς προσθήκες ή τροποποιήσεις, καθώς και τους σχετικούς κωδικούς, και να ακολουθεί την αρίθμηση του εν λόγω συστήματος. Κάθε συμβαλλόμενο μέρος αναλαμβάνει, επίσης, την υποχρέωση να εφαρμόζει τους γενικούς κανόνες για την ερμηνεία του ΕΣ, καθώς και όλες τις σημειώσεις των τμημάτων, των κεφαλαίων και των διακρίσεων του ΕΣ και να μην τροποποιεί το περιεχόμενό τους.
Ο ΠΟΤ εγκρίνει, υπό τις προϋποθέσεις του άρθρου 8 της Συμβάσεως για το ΕΣ, τις επεξηγηματικές σημειώσεις και τις γνωμοδοτήσεις περί δασμολογικής κατατάξεως που εκδίδει η επιτροπή του ΕΣ.
Κατά την ημερομηνία καταθέσεως των επίμαχων στην κύρια δίκη διασαφήσεων εισαγωγής, η σχετική με την κλάση 9018 επεξηγηματική σημείωση του ΕΣ είχε ως εξής:
«[...]
Η παρούσα κλάση καλύπτει ένα —ιδιαίτερα ευρύ— σύνολο οργάνων και συσκευών, από κάθε ύλη (συμπεριλαμβανομένων των πολύτιμων μετάλλων), ουσιαστικό χαρακτηριστικό των οποίων είναι το γεγονός ότι η κανονική τους χρήση προϋποθέτει, σε όλες σχεδόν τις περιπτώσεις, την παρέμβαση επαγγελματία (ιατρού, χειρουργού, οδοντιάτρου, κτηνιάτρου, μαίας, κτλ.), είτε πρόκειται για διάγνωση, για πρόληψη ή για αντιμετώπιση ασθένειας, για εγχείριση κτλ. Κατατάσσονται σε αυτήν, επίσης, τα όργανα και οι συσκευές για εργασίες ανατομίας ή ανατομής, για νεκροψίες και, υπό ορισμένες περιπτώσεις, τα όργανα και οι συσκευές για εργαστήρια οδοντιατρικής πρόθεσης [...]
[...]
Τα επίμαχα όργανα και οι συσκευές δύναται, χωρίς να παύουν να ανήκουν στην παρούσα κλάση, να φέρουν οπτικές διατάξεις ή ηλεκτρική ενέργεια, είτε αυτή χρησιμεύει απλώς ως κινητήρια δύναμη ή ως μέσο διαβίβασης, είτε αυτή δρα προληπτικά ή θεραπευτικά ή για διαγνωστικούς σκοπούς.
Η παρούσα κλάση περιλαμβάνει, επίσης, τα όργανα και τις συσκευές που λειτουργούν με λέιζερ ή άλλη δέσμη φωτός ή φωτονίων, καθώς και τα όργανα και τις συσκευές με υπερήχους.»
Κατά την ημερομηνία καταθέσεως των επίμαχων στην κύρια δίκη διασαφήσεων εισαγωγής, η σχετική με την κλάση 9019 επεξηγηματική σημείωση του ΕΣ είχε ως εξής:
«[...]
Ι. — Συσκευές μηχανοθεραπείας
Οι συσκευές αυτές χρησιμοποιούνται ουσιαστικά για την αντιμετώπιση ασθενειών των αρθρώσεων ή των μυών, των οποίων τις διάφορες κινήσεις αναπαράγουν μηχανικά. Δεδομένου ότι η αγωγή αυτή πραγματοποιείται εν γένει σύμφωνα με τις οδηγίες ή υπό τον έλεγχο επαγγελματία, προκύπτει ότι οι εν λόγω συσκευές δεν πρέπει να συγχέονται με τις συνήθεις συσκευές για την καθαυτήν φυσική αγωγή ή την λεγόμενη ιατρική γυμναστική, οι οποίες εφαρμόζονται κατ’ οίκον ή σε εξειδικευμένους χώρους και μεταξύ των οποίων συγκαταλέγονται οι ακόλουθες: συσκευές έλξεως ή ασκήσεως με ελαστικά κορδόνια ή καλώδια, συσπαστήρες κάθε είδους με ελατήρια, οι λεγόμενες συσκευές κωπηλασίας που επιτρέπουν την αναπαραγωγή σε κλειστό χώρο των κινήσεων του κωπηλάτη, ορισμένα σταθερά ποδήλατα με έναν τροχό για την εκγύμναση ή την ανάπτυξη των γαστροκνημίων μυών (οι τελευταίες αυτές συσκευές εμπίπτουν στην κλάση 95.06).
[...]»
Η ΣΟ
Η δασμολογική κατάταξη των εμπορευμάτων που εισάγονται στην Ευρωπαϊκή Ένωση διέπεται από τη ΣΟ.
Το άρθρο 2 του κανονισμού 2658/87, όπως τροποποιήθηκε με τον κανονισμό (ΕΚ) 254/2000 του Συμβουλίου, της 31ης Ιανουαρίου 2000 (
ΕΕ L 28, σ. 16
, στο εξής: κανονισμός 2658/87), ορίζει τα ακόλουθα:
«Καθιερώνεται από την Επιτροπή ολοκληρωμένο δασμολόγιο των Ευρωπαϊκών Κοινοτήτων, εφεξής αποκαλούμενο “TARIC”, το οποίο πληροί τις απαιτήσεις του κοινού δασμολογίου, των στατιστικών του εξωτερικού εμπορίου καθώς και των εμπορικών, γεωργικών και άλλων πολιτικών της Κοινότητας που αφορούν την εισαγωγή ή εξαγωγή εμπορευμάτων.
Το εν λόγω δασμολόγιο βασίζεται στη [ΣΟ] και περιλαμβάνει:
[...]
δ)
τους τελωνειακούς δασμούς καθώς και άλλες επιβαρύνσεις κατά την εισαγωγή ή την εξαγωγή, ιδίως απαλλαγές και προτιμησιακούς δασμούς που εφαρμόζονται κατά την εισαγωγή ή την εξαγωγή συγκεκριμένων εμπορευμάτων,
[...]».
Δυνάμει του άρθρου 12, παράγραφος 1, του κανονισμού 2658/87, η Επιτροπή θεσπίζει κάθε χρόνο κανονισμό ο οποίος περιλαμβάνει το πλήρες κείμενο της ΣΟ και των συντελεστών των δασμών, όπως προκύπτει από τα μέτρα που θεσπίζονται από το Συμβούλιο της Ευρωπαϊκής Ένωσης ή από την Επιτροπή. Ο κανονισμός αυτός εφαρμόζεται από την 1η Ιανουαρίου του επόμενου έτους.
Τα κείμενα της ΣΟ που έχουν εφαρμογή στα πραγματικά περιστατικά της υποθέσεως στην κύρια δίκη, τα οποία έλαβαν χώρα κατά την περίοδο μεταξύ 2008 και 2012, είναι εκείνα που προκύπτουν από τους κανονισμούς 1214/2007, 1031/2008, 948/2009, 861/2010 και 1006/2011.
Όσον αφορά το γράμμα των γενικών κανόνων για την ερμηνεία της ΣΟ, του τίτλου του τμήματος XVI της ΣΟ και της σημειώσεως 2 του τμήματος αυτού, των δασμολογικών κλάσεων του κεφαλαίου 85 της ΣΟ, του τίτλου του τμήματος XVIII αυτής, της σημειώσεως 2 του κεφαλαίου 90 της ΣΟ, καθώς και των δασμολογικών κλάσεων και διακρίσεων 9018, 9018 11 00, 9018 12 00, 9018 13 00, 9018 14 00, 9018 19, 9018 19 90, 9019, 9019 10, 9019 10 10, 9019 10 90 και 9019 20 00, τα οποία αφορούν τα προδικαστικά ερωτήματα, τα προμνησθέντα κείμενα δεν διαφέρουν μεταξύ τους.
Οι γενικοί κανόνες για την ερμηνεία της ΣΟ, οι οποίοι περιλαμβάνονται στο πρώτο μέρος, τίτλος Ι, Α, αυτής, ορίζουν τα ακόλουθα:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές:
1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
2.
α)
Κάθε αναφορά σ’ ένα είδος μέσα σε ορισμένη κλάση καλύπτει το είδος αυτό, έστω και αν δεν είναι πλήρες ή τελειωμένο, με την προϋπόθεση ότι, στην κατάσταση που παρουσιάζεται, εμφανίζει τα ουσιώδη χαρακτηριστικά του πλήρους ή του τελειωμένου είδους. Καλύπτει επίσης το πλήρες ή τελειωμένο είδος ή αυτό που θεωρείται σαν τέτοιο, βάσει των προηγουμένων διατάξεων, στην περίπτωση που αυτό παρουσιάζεται ασυναρμολόγητο ή αποσυναρμολογημένο.
β)
Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
3.
Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ’ εφαρμογή του κανόνα 2[, στοιχείο] βʹ, ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)
Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β)
Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3, στοιχείο αʹ, κατατάσσονται σύμφωνα με την ύλη ή το είδος που δίνει σ’ αυτά τον ουσιώδη τους χαρακτήρα, όταν είναι δυνατός αυτός ο καθορισμός.
γ)
Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3, στοιχείο αʹ, ή 3, στοιχείο βʹ, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.
4.
Τα εμπορεύματα που η κατάταξή τους δεν μπορεί να γίνει με βάση τους παραπάνω αναφερόμενους κανόνες κατατάσσονται στην κλάση που αναφέρεται στα περισσότερο ανάλογα είδη.
[...]
6.
Η κατάταξη των εμπορευμάτων στις διακρίσεις μιας και της αυτής κλάσεως καθορίζεται νόμιμα σύμφωνα με το κείμενο των διακρίσεων αυτών και των σημειώσεων των διακρίσεων, καθώς και αναλογικά, σύμφωνα με τους παραπάνω κανόνες, δεδομένου ότι μπορούν να συγκριθούν μόνον οι διακρίσεις του αυτού επιπέδου. Εκτός αντιθέτων διατάξεων, για τους σκοπούς του κανόνα αυτού εφαρμόζονται επίσης οι σημειώσεις των τμημάτων και των κεφαλαίων.»
Το δεύτερο μέρος της ΣΟ περιλαμβάνει ένα τμήμα XVI, το οποίο φέρει τον τίτλο «Μηχανές και συσκευές, ηλεκτρικό υλικό και τα μέρη τους. Συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών».
Η σημείωση 2 του τμήματος XVI της ΣΟ ορίζει τα εξής:
«Με την επιφύλαξη των διατάξεων της σημείωσης 1 του τμήματος αυτού και της σημείωσης 1 των κεφαλαίων 84 και 85, τα μέρη μηχανών (με εξαίρεση τα μέρη των ειδών των κλάσεων 8484, 8544, 8545, 8546 ή 8547) κατατάσσονται σύμφωνα με τους ακόλουθους κανόνες:
α)
τα μέρη που αποτελούν είδη που περιλαμβάνονται σε οποιαδήποτε από τις κλάσεις των κεφαλαίων 84 ή 85 (με εξαίρεση τις κλάσεις 8409, 8431, 8448, 8466, 8473, 8487, 8503, 8522, 8529, 8538 και 8548) υπάγονται στην κλάση αυτή, οποιαδήποτε και αν είναι η μηχανή για την οποία προορίζονται·
β)
όταν αναγνωρίζονται ότι προορίζονται αποκλειστικά ή κυρίως για ορισμένη μηχανή ή περισσότερες μηχανές της ίδιας κλάσης (έστω και των κλάσεων 8479 ή 8543), τα μέρη, άλλα από εκείνα που αναφέρονται στην προηγούμενη παράγραφο, κατατάσσονται στην κλάση που αναφέρεται στην ή στις μηχανές αυτές ή, ανάλογα με την περίπτωση, στις κλάσεις 8409, 8431, 8448, 8466, 8473, 8503, 8522, 8529 ή 8538. Εντούτοις, τα μέρη που προορίζονται κυρίως τόσο για τα είδη της κλάσης 8517 όσο και εκείνα των κλάσεων 8525 μέχρι 8528, κατατάσσονται στην κλάση 8517·
γ)
τα υπόλοιπα μέρη υπάγονται στις κλάσεις 8409, 8431, 8448, 8466, 8473, 8503, 8522, 8529 ή 8538, ανάλογα με την περίπτωση, ή, εάν όχι, στις κλάσεις 8487 ή 8548.»
Το τμήμα XVI της ΣΟ περιλαμβάνει ένα κεφάλαιο 85, το οποίο φέρει τον τίτλο «Μηχανές, συσκευές και υλικά ηλεκτρικά και τα μέρη τους· συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών». Το κεφάλαιο αυτό περιλαμβάνει μεταξύ άλλων τις ακόλουθες δασμολογικές διακρίσεις:
«8543 Μηχανές και συσκευές ηλεκτρικές που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο αυτό:
[...]
8543 70 — Άλλες μηχανές και συσκευές:
[...]
8543 70 90 — Άλλα
8543 90 00 — Μέρη».
Σύμφωνα με το άρθρο 9, παράγραφος 1, του κανονισμού 2658/87, η Επιτροπή δύναται να ενσωματώσει επεξηγηματικές σημειώσεις στη ΣΟ. Από τις επεξηγηματικές σημειώσεις της συνδυασμένης ονοματολογίας των Ευρωπαϊκών Κοινοτήτων (
ΕΕ 2008, C 133, σ. 1
, στο εξής: επεξηγηματικές σημειώσεις της ΣΟ για τη διάκριση 8543 70 90), προκύπτει, ειδικότερα, ότι η διάκριση 8543 70 90 της ΣΟ δεν περιλαμβάνει «τις συσκευές ακτινοβόλησης με υπεριώδες ακτίνες για την ιατρική, έστω και αν η χρήση τους δεν προϋποθέτει την παρέμβαση επαγγελματία (9018)».
Υπό τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Ωρολογοποιία. Μουσικά όργανα. Μέρη και εξαρτήματα αυτών των οργάνων ή συσκευών», το τμήμα XVIII της ΣΟ περιλαμβάνει το κεφάλαιο 90, το οποίο φέρει τον τίτλο «Όργανα και συσκευές οπτικής, φωτογραφίας ή κινηματογραφίας, μέτρησης, ελέγχου ή ακριβείας. Όργανα και συσκευές ιατροχειρουργικής. Ωρολογοποιία. Μουσικά όργανα. Μέρη και εξαρτήματα αυτών των οργάνων ή συσκευών».
Η σημείωση 2 του κεφαλαίου αυτού προβλέπει τα εξής:
«Με την επιφύλαξη των διατάξεων της […] σημείωσης 1, τα μέρη και εξαρτήματα για μηχανές, συσκευές, όργανα ή είδη του κεφαλαίου αυτού κατατάσσονται σύμφωνα με τους ακόλουθους κανόνες:
α)
τα μέρη και εξαρτήματα που αποτελούν είδη που περιλαμβάνονται σε οποιαδήποτε από τις κλάσεις του κεφαλαίου αυτού ή των κεφαλαίων 84, 85 ή 91 (εκτός από τις κλάσεις 8487, 8548 ή 9033) υπάγονται στην εν λόγω κλάση οποιεσδήποτε και αν είναι οι μηχανές, συσκευές ή τα όργανα για τα οποία προορίζονται·
β)
όταν αναγνωρίζονται ότι προορίζονται αποκλειστικά ή κύρια για ένα ειδικό είδος μηχανής, οργάνου ή συσκευής ή για περισσότερες μηχανές, όργανα ή συσκευές της ίδιας κλάσης (έστω των κλάσεων 9010, 9013 ή 9031), τα μέρη και εξαρτήματα, άλλα από εκείνα που αναφέρονται στην προηγούμενη παράγραφο, κατατάσσονται στην κλάση που ταιριάζει σ’ αυτό το είδος μηχανής ή μηχανών, οργάνων ή συσκευών·
γ)
τα άλλα μέρη και εξαρτήματα υπάγονται στην κλάση 9033.»
Το κεφάλαιο 90 της ΣΟ περιλαμβάνει, μεταξύ άλλων, τις ακόλουθες δασμολογικές κλάσεις και διακρίσεις:
«9018 Όργανα και μηχανές για την ιατρική, τη χειρουργική, την οδοντιατρική ή την κτηνιατρική, στα οποία περιλαμβάνονται και οι μηχανές σπινθηρογραφήματος και άλλες μηχανές ηλεκτροθεραπείας, καθώς και οι μηχανές για διάφορες οπτικές δοκιμασίες:
—
Συσκευές ηλεκτροδιαγνωστικής (στις οποίες περιλαμβάνονται και οι συσκευές λειτουργικής εξέτασης ή παρακολούθησης των φυσιολογικών παραμέτρων):
9018 11 00 — — Ηλεκτροκαρδιογράφοι
9018 12 00 — — Διαγνωστικές συσκευές με υπερήχους (σκάνερ)
9018 13 00 — — Διαγνωστικές συσκευές απεικόνισης με μαγνητικό συντονισμό
9018 14 00 — — Συσκευές σπινθηρογράφησης
9018 19 — — Άλλα:
9018 19 10 — — — Συσκευές παρακολούθησης για την ταυτόχρονη παρακολούθηση και ανάλυση δύο ή περισσοτέρων παραμέτρων
9018 19 90 — Άλλα».
Οι διακρίσεις 9018 90 και 9018 90 85 της ΣΟ, στα κείμενα των κανονισμών 1214/2007, 1031/2008 και 948/2009, έχουν ως εξής:
«9018 90 — Άλλα όργανα και μηχανές:
[...]
9018 90 85 — — Άλλα».
Οι διακρίσεις 9018 90 και 9018 90 84 της ΣΟ, στα κείμενα των κανονισμών 861/2010 και 1006/2011, έχουν ως εξής:
«9018 90 — Άλλα όργανα και μηχανές:
[...]
9018 90 84 — — Άλλα».
Το κεφάλαιο 90 της ΣΟ περιλαμβάνει, επίσης, τις ακόλουθες δασμολογικές κλάσεις και διακρίσεις:
«9019 Συσκευές μηχανοθεραπείας· συσκευές μάλαξης (μασάζ)· συσκευές ψυχοτεχνικής· συσκευές οζονοθεραπείας, οξυγονοθεραπείας, ταυτόχρονης χορήγησης οξυγόνου και φαρμάκων, αναπνευστικές συσκευές για την τεχνητή αναπνοή και άλλες συσκευές για αναπνευστική θεραπεία
9019 10 Συσκευές μηχανοθεραπείας· συσκευές μάλαξης (μασάζ)· συσκευές ψυχοτεχνικής·
9019 10 10 — — Ηλεκτρικοί δονητομαλάκτες (vibromasseurs)
9019 10 90 — — Άλλα
9019 20 00Συσκευές οζονοθεραπείας, οξυγονοθεραπείας, ταυτόχρονης χορήγησης οξυγόνου και φαρμάκων, αναπνευστικές συσκευές για τεχνητή αναπνοή και άλλες συσκευές για αναπνευστική θεραπεία».
Ο κανονισμός (ΕΚ) 119/2008 της Επιτροπής, της 7ης Φεβρουαρίου 2008, για την κατάταξη ορισμένων εμπορευμάτων στη συνδυασμένη ονοματολογία (
ΕΕ L 36, σ. 3
), ο οποίος θεσπίστηκε δυνάμει του άρθρου 9, παράγραφος 1, στοιχείο αʹ, του κανονισμού 2658/87, κατέταξε το ακόλουθο προϊόν στη διάκριση 8543 70 90 της ΣΟ:
«Συσκευή για την αποτρίχωση και περιποίηση του δέρματος, που λειτουργεί μέσω της τεχνολογίας εκπομπής έντονου παλμικού φωτός (IPL), με τις ακόλουθες διαστάσεις: 34,5 (Υ) × 30,5 (Π) × 50,5 (Β) cm και βάρος 25 [χιλιόγραμμα (kg)].
Η συσκευή είναι σχεδιασμένη για την αποτρίχωση και την περιποίηση του δέρματος που εκτείνεται από την αμιγώς αισθητική αναζωογόνηση έως την αφαίρεση γεροντικών κηλίδων, δυσχρωμιών και ευρυαγγειών. Χρησιμοποιείται σε ινστιτούτα αισθητικής.
Η συσκευή περιλαμβάνει έναν ηλεκτρικό κινητήρα για ψύξη, ο οποίος δεν σχετίζεται με τη διαδικασία αποτρίχωσης και περιποίησης του δέρματος.»
Η κατάταξη του ανωτέρω προϊόντος στην διάκριση αυτή αιτιολογείται ως ακολούθως:
«Η κατάταξη καθορίζεται από τους γενικούς κανόνες 1 και 6 για την ερμηνεία της [ΣΟ] και το κείμενο των κωδικών ΣΟ 8543, 8543 70 και 8543 70 90.
Επειδή η διαδικασία αποτρίχωσης πραγματοποιείται μέσω της τεχνολογίας έντονου παλμικού φωτός (IPL) και όχι με τη συγκράτηση και εκρίζωση των τριχών μέσω ενός ηλεκτρικού κινητήρα που να εμπλέκεται στη διαδικασία αυτή, η κατάταξη του είδους στην κλάση 8510 ως αποτριχωτική συσκευή με ενσωματωμένο ηλεκτρικό κινητήρα αποκλείεται (βλ. τις επεξηγηματικές σημειώσεις του ΕΣ για την κλάση 8510).
Η κατάταξη της συσκευής στην κλάση 9018 ως ιατρικό όργανο ή συσκευή επίσης αποκλείεται, επειδή δεν παρέχει οποιαδήποτε θεραπευτική αγωγή και δεν χρησιμοποιείται σε επαγγελματικά ιατρεία (βλ. τις επεξηγηματικές σημειώσεις του ΕΣ για την κλάση 9018).
Η συσκευή κατατάσσεται στην κλάση 8543, επειδή είναι ηλεκτρική συσκευή με δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.»
Ο εκτελεστικός κανονισμός (ΕΕ) 1204/2011 της Επιτροπής, της 18ης Νοεμβρίου 2011, σχετικά με τη δασμολογική κατάταξη ορισμένων εμπορευμάτων στη συνδυασμένη ονοματολογία (
ΕΕ L 305, σ. 14
), ο οποίος θεσπίστηκε δυνάμει του άρθρου 9, παράγραφος 1, στοιχείο αʹ, του κανονισμού 2658/87, κατέταξε τα ακόλουθα προϊόντα στη διάκριση 8543 90 00 της ΣΟ:
«1.   Μια εναλλασσόμενη συσκευή χειρός, αποτελούμενη από λυχνία εκκενώσεως, φακό, πλήκτρο ενεργοποίησης και φωτεινή ένδειξη [αποκαλούμενη και ως συσκευή χειρός “έντονου παλμικού φωτός (IPL)”].
Η συσκευή παράγει έντονο παλμικό φως διαφορετικού εύρους παλμού έως και 100 ms, με μήκος κύματος 650-1200 nm, με εστιακό μέγεθος 16 x 46 mm και με μέγιστη ροή 45 J/cm
.
Λειτουργεί μόνο σε συνδυασμό με μια μηχανή (τη “βασική μονάδα”) από την οποία λαμβάνει την ισχύ, τα σήματα ελέγχου και το υγρό ψύξης. Η “βασική μονάδα” αποτελείται από την πηγή ηλεκτρικού ρεύματος, την μονάδα ελέγχου με την οθόνη ενδείξεων και την μονάδα ψύξης και είναι επίσης σε θέση να εργάζεται με “συσκευές χειρός με λέιζερ”.
Όταν συνδεθεί με την “βασική μονάδα”, η συσκευή χρησιμοποιείται για εξειδικευμένες μορφές αισθητικών υπηρεσιών, όπως για παράδειγμα, για τη μόνιμη αποτρίχωση.
2.   Μια εναλλασσόμενη συσκευή χειρός, αποτελούμενη από λέιζερ σταθερής κατάστασης, φακό, διακόπτη επιλογής εστιακού μεγέθους και πλήκτρο ενεργοποίησης (αποκαλούμενη και ως “συσκευή χειρός με λέιζερ”).
Η συσκευή παράγει φως λέιζερ διαφορετικού εύρους παλμού έως και 100 ms, με μήκος κύματος 1064 nm, με προσαρμόσιμο εστιακό μέγεθος με διάμετρο 1, 5, 3, 6 και 9 mm και με μέγιστη ροή 700 J/cm
.
Λειτουργεί μόνο σε συνδυασμό με μια μηχανή (τη “βασική μονάδα”) από την οποία λαμβάνει την ισχύ, τα σήματα ελέγχου και το υγρό ψύξης. Η “βασική μονάδα” αποτελείται από την πηγή ηλεκτρικού ρεύματος, την μονάδα ελέγχου με την οθόνη ενδείξεων και την μονάδα ψύξης και είναι επίσης σε θέση να εργάζεται με “συσκευές χειρός έντονου παλμικού φωτός (IPL)”.
Όταν συνδεθεί με την “βασική μονάδα”, η συσκευή χρησιμοποιείται ειδικότερα για την αισθητική βελτίωση των φλεβών των κάτω άκρων.»
Η κατάταξη των συσκευών χειρός IPL στη διάκριση αυτή αιτιολογείται ως εξής:
«Η κατάταξη καθορίζεται από τους γενικούς κανόνες 1 και 6 για την ερμηνεία της [ΣΟ], τη σημείωση 2[, στοιχείο βʹ] του τμήματος XVI, καθώς και από το κείμενο των κωδικών ΣΟ 8543 και 8543 90 00.
Καθώς το έντονο παλμικό φως που παράγεται από τη λυχνία εκκενώσεως δεν αποτελεί δέσμη ακτίνων λέιζερ, αποκλείεται η κατάταξη στην κλάση 9013 ως λέιζερ.
Εξαιτίας των χαρακτηριστικών και των αντικειμενικών ιδιοτήτων της, και ιδίως λόγω του ότι αποτελεί κατασκευή ηλεκτρονικής φύσης, η συσκευή δεν ομοιάζει με εναλλασσόμενο εργαλείο (βλ. σημείωση 1 ιδ του τμήματος XVI). Όταν εργάζεται σε συνδυασμό με τη «βασική μονάδα», η συσκευή μπορεί να χαρακτηριστεί ως εργαλειομηχανή η οποία επιτελεί δική της λειτουργία που δεν κατονομάζεται ούτε περιλαμβάνεται αλλού στο κεφάλαιο 85.
Η συσκευή είναι απαραίτητη για τη λειτουργία της μηχανής, δεδομένου ότι η μηχανή δεν μπορεί να λειτουργήσει χωρίς αυτήν.
Η συσκευή πρέπει επομένως να καταταγεί στον κωδικό ΣΟ 85439000 ως μέρος άλλων ηλεκτρικών μηχανών και συσκευών που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο 85.»
Η κατάταξη των συσκευών χειρός με λέιζερ στη διάκριση 8543 90 00 της ΣΟ αιτιολογείται ως εξής:
«Η κατάταξη καθορίζεται από τους γενικούς κανόνες 1 και 6 για την ερμηνεία της [ΣΟ], τη σημείωση 2[, στοιχείο βʹ] του τμήματος XVI, καθώς και από το κείμενο των κωδικών ΣΟ 8543 και 8543 90 00.
Δεδομένου ότι το λέιζερ είναι ειδικά σχεδιασμένο για να παράγει φως λέιζερ ορισμένου εύρους παλμού και εστιακού μεγέθους, η συσκευή είναι προσαρμοσμένη να επιτελεί ειδική λειτουργία. Όταν εργάζεται σε συνδυασμό με τη “βασική μονάδα”, η συσκευή μπορεί να χαρακτηριστεί ως εργαλειομηχανή η οποία επιτελεί δική της λειτουργία που δεν κατονομάζεται ούτε περιλαμβάνεται αλλού στο κεφάλαιο 85.
Συνεπώς, αποκλείεται η κατάταξη στην κλάση 9013 ως λέιζερ, (βλ. επίσης την επεξηγηματική σημείωση του ΕΣ για την κλάση 9013 σημείο 2, τέταρτη παράγραφος).
Εξαιτίας των χαρακτηριστικών και των αντικειμενικών ιδιοτήτων της, και ιδίως λόγω του ότι αποτελεί κατασκευή ηλεκτρονικής φύσης, η συσκευή δεν ομοιάζει με εναλλασσόμενο εργαλείο (βλ. σημείωση 1 ιδʹ του τμήματος XVI).
Η συσκευή είναι απαραίτητη για τη λειτουργία της μηχανής, δεδομένου ότι η μηχανή δεν μπορεί να λειτουργήσει χωρίς αυτήν.
Η συσκευή πρέπει επομένως να καταταγεί στον κωδικό ΣΟ 85439000 ως μέρος άλλων ηλεκτρικών μηχανών και συσκευών που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο 85.»
Η οδηγία 93/42/ΕΟΚ
Τα ιατροτεχνολογικά προϊόντα που εμπίπτουν στην οδηγία 93/42/ΕΟΚ του Συμβουλίου, της 14ης Ιουνίου 1993, περί των ιατροτεχνολογικών προϊόντων (
ΕΕ L 169, σ. 1
), όπως τροποποιήθηκε με την οδηγία 2007/47/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007 (
ΕΕ L 247, σ. 21
, στο εξής: οδηγία 93/42), καθορίζονται στο άρθρο 1, παράγραφος 2, στοιχείο αʹ, της οδηγίας 93/42 ως ακολούθως:
«“ιατροτεχνολογικό προϊόν”: κάθε όργανο, συσκευή, εξοπλισμός, λογισμικό, υλικό ή άλλο είδος χρησιμοποιούμενο μόνο ή σε συνδυασμό, συμπεριλαμβανομένου και του λογισμικού που προορίζεται από τον κατασκευαστή του να χρησιμοποιείται ειδικά για διάγνωση και/ή θεραπεία και είναι αναγκαίο για την ορθή εφαρμογή του ιατροτεχνολογικού προϊόντος, το οποίο προορίζεται από τον κατασκευαστή να χρησιμοποιείται στον άνθρωπο για σκοπούς:
—
διάγνωσης, πρόληψης, παρακολούθησης, θεραπείας ή ανακούφισης ασθένειας,
—
διάγνωσης, παρακολούθησης, θεραπείας, ανακούφισης ή επανόρθωσης τραύματος ή αναπηρίας,
—
διερεύνησης, αντικατάστασης ή τροποποίησης της ανατομίας ή μιας φυσιολογικής λειτουργίας,
—
ελέγχου της σύλληψης,
και του οποίου η κύρια επιδιωκόμενη δράση εντός ή επί του ανθρώπινου σώματος δεν επιτυγχάνεται με φαρμακολογικά ή ανοσολογικά μέσα ούτε μέσω του μεταβολισμού, αλλά του οποίου η λειτουργία μπορεί να υποβοηθείται από τα μέσα αυτά.»
Η διαφορά της κύριας δίκης και τα προδικαστικά ερωτήματα
Κατά την περίοδο μεταξύ Νοεμβρίου 2008 και Απριλίου 2012, η Oliver Medical δήλωσε, με σκοπό τη διάθεσή τους στην ελεύθερη κυκλοφορία, εμπορεύματα του κατασκευαστή Lumenis. Δηλώθηκαν τα εξής:
—
υπό τη διάκριση 9018 19 90 της ΣΟ, στις 25 Νοεμβρίου 2008, τα ακροφύσια λέιζερ «UltraPulse Encore laser»·
—
υπό τη διάκριση 9018 90 85 της ΣΟ, η συσκευή λέιζερ «Light Sheer ST», καθώς και η συσκευή «IPL Quantum SR» και τα εξαρτήματά τους «HR upgd for IPL Quantum» και «DL upgd for IPL Quantumsystem», αντιστοίχως στις 6 Απριλίου και στις 11 Νοεμβρίου 2009·
—
υπό τη διάκριση 9019 10 90 της ΣΟ, στις 21 Απριλίου 2010 και στις 14 Ιανουαρίου 2011, οι κεφαλές περιποίησης της συσκευής θεραπευτικής αγωγής με υπέρηχους «Ultrashape contour I»·
—
υπό τη διάκριση 9018 90 84 της ΣΟ, στις 14 Φεβρουαρίου 2011, οι κεφαλές της συσκευής «IPL Quantum SR 560» με το σύστημα ψύξεώς της·
—
υπό τη διάκριση 9018 90 85 της ΣΟ, στις 4 Νοεμβρίου 2010, το λέιζερ θερμοθεραπείας «Ls-Duet» και τα ειδικά εξαρτήματά του.
Κατόπιν του ελέγχου που διενεργήθηκε στην Oliver Medical, το VID έκρινε ότι οι συσκευές «Light Sheer ST» και «IPL Quantum SR» έπρεπε να καταταγούν στη διάκριση 8543 70 90 99 της ΣΟ.
Το VID έκρινε ότι οι κεφαλές της συσκευής «IPL Quantum SR», οι οποίες είχαν καταχωριστεί ως «HR upgd for IPL Quantum» και «DL upgd for IPL Quantumsystem», καθώς και εκείνες των προϊόντων «IPL Quantum SR 560» και «Ultrashape contour I» έπρεπε να καταταγούν στη διάκριση 8543 90 00 90 της ΣΟ.
Επιπλέον, κατόπιν της επαληθεύσεως των δεδομένων της τελωνειακής διασαφήσεως του λέιζερ «Ls-Duet» και των εξαρτημάτων του, το VID έκρινε ότι τα εμπορεύματα αυτά έπρεπε να καταταγούν αντιστοίχως στις διακρίσεις 8543 70 90 99 και 8543 90 00 90 της ΣΟ.
Βάσει των διορθώσεων αυτών, το VID επέβαλε στην Oliver Medical αυξημένους δασμούς και ΦΠΑ, συν τόκους υπερημερίας και πρόστιμα.
Στις 13 Μαρτίου 2012, η Oliver Medical υπέβαλε στο VID αίτηση παροχής δεσμευτικής δασμολογικής πληροφορίας σχετικά με την κατάταξη της συσκευής εκλεκτικής φωτοθερμολύσεως «Lumenis M22», στην οποία είχε απονεμηθεί το πιστοποιητικό συμμόρφωσης CE 93/42 ως ιατρική συσκευή. Στις 25 Απριλίου 2012, το VID εξέδωσε δεσμευτική δασμολογική πληροφορία με την οποία η επίμαχη συσκευή κατετάγη στη διάκριση 8543 70 90 της ΣΟ.
Η Oliver Medical προσέβαλε τις αποφάσεις περί κατατάξεως του VID ενώπιον του αιτούντος δικαστηρίου, προβάλλοντας ότι οι συσκευές του κατασκευαστή Lumenis προορίζονταν για ιατρικά κέντρα με σκοπό τη ιατρική χρήση και ότι έπρεπε, κατά συνέπεια, να καταταγούν στις κλάσεις 9018 και 9019 της ΣΟ.
Από την πλευρά του, το VID φρονεί ότι οι συσκευές αυτές είναι κυρίως ηλεκτρικές συσκευές που έχουν δική τους λειτουργία και ότι, ως εκ τούτου, εμπίπτουν στη διάκριση 8543 της ΣΟ.
Το αιτούν δικαστήριο εκφράζει, σχετικώς, αμφιβολίες ως προς την κατάταξη των προμνησθεισών συσκευών στην κλάση 8543 της ΣΟ, ιδίως βάσει του κανονισμού 119/2008. Στο πλαίσιο αυτό, μνημονεύει, ενδεικτικώς, τη συσκευή «Light Sheer ST», της οποίας οι διαστάσεις των 44 εκ σε ύψος, 50 εκ σε πλάτος και 112 εκ σε βάθος, καθώς και το βάρος των 48 κιλών δεν αντιστοιχούν στις διαστάσεις των 34,5 εκ σε ύψος, 30,5 εκ σε πλάτος και 50,5 εκ σε βάθος, καθώς και στο βάρος των 25 κιλών που μνημονεύονται στον κανονισμό αυτό. Επιπλέον, διευκρινίζει ότι το σύστημα λέιζερ της συσκευής αυτής εκπέμπει ακτινοβολία με μήκος κύματος 900 nm που απορροφάται από τη μελανίνη, τεχνολογία που διαφέρει από εκείνη του έντονου παλμικού φωτός (IPL) η οποία μνημονεύεται στον εν λόγω κανονισμό. Προσθέτει ότι η συσκευή «UltraPulse Encore laser» χρησιμοποιεί ένα είδος ερμητικού λέιζερ τύπου CO2 και ότι η ψύξη της συσκευής αυτής πραγματοποιείται με υγρό.
Το αιτούν δικαστήριο επισημαίνει, όσον αφορά τις συσκευές «IPL Quantumsystem», ότι αυτές συνδυάζουν σε ενιαία πλατφόρμα την τεχνολογία λέιζερ και την τεχνολογία φωτός υψηλής έντασης, χρησιμοποιώντας παραμέτρους υψηλής ισχύος. Ως προς τη συσκευή «UltraShape Contour I», αυτή δημιουργεί υψηλή ισχύ και υπερηχητικά κύματα χαμηλής συχνότητας, με τεχνολογία ανάλογη εκείνης που χρησιμοποιείται στη λιθοτριψία και την αντιμετώπιση στοχευμένων όγκων.
Το αιτούν δικαστήριο προσθέτει ότι οι συσκευές στις οποίες αναφέρεται ο κανονισμός 119/2008 προορίζονται για χρήση σε ινστιτούτα αισθητικής, ενώ οι επίμαχες στην κύρια δίκη συσκευές και τα μέρη τους χρησιμοποιούνται σε ιατρικά κέντρα.
Όσον αφορά την κατάταξη της συσκευής «Lumenis M22» στη διάκριση 8543 70 90 της ΣΟ κατόπιν της αιτήσεως δεσμευτικής δασμολογικής πληροφορίας, το αιτούν δικαστήριο τονίζει ότι το VID εφάρμοσε τον εκτελεστικό κανονισμό 1204/2011, κατά τον οποίο αποκλείεται η κατάταξη συσκευής περιλαμβάνουσας δέσμη λέιζερ στην κλάση 9013 της ΣΟ ως λέιζερ. Στηριζόμενο στις επεξηγηματικές σημειώσεις της ΣΟ για τη διάκριση 8543 70 90, το αιτούν δικαστήριο διερωτάται στο πλαίσιο αυτό σχετικά με το αντίστοιχο περιεχόμενο των διαφόρων κρίσιμων στην υπόθεση της κύριας δίκης κλάσεων της ΣΟ. Φρονεί, συγκεκριμένα, ότι οι κλάσεις αυτές δεν αλληλοαποκλείονται. Εκτιμά ότι η δασμολογική κατάταξη των επίμαχων στην κύρια δίκη προϊόντων εξαρτάται από την ερμηνεία του δικαίου της Ένωσης.
Υπό τις συνθήκες αυτές, το administratīvā rajona tiesa αποφάσισε να αναστείλει τη διαδικασία και να υποβάλει στο Δικαστήριο τα ακόλουθα τρία προδικαστικά ερωτήματα:
«1)
Πρέπει οι κλάσεις 9018 και 9019 της [ΣΟ] να ερμηνευθούν υπό την έννοια ότι οι ακόλουθες συσκευές: ακροφύσια “UltraPulse Encore laser”· “Light Sheer ST”· “IPL Quantum SR” και οι κεφαλές τους: “HR upgd for IPL Quantum”, “DL upgd for IPL Quantumsystem”· κεφαλές της συσκευής περιποίησης “Ultrashape Contour I”· “IPL Quantum SR 560”, “Ls-Duet” και τα εξαρτήματά της· και η συσκευή Lumenis M22, που χρησιμοποιούνται σε επαγγελματικά ιατρεία, μπορούν να κατατάσσονται στις εν λόγω κλάσεις;
2)
Αν δεν έχουν εφαρμογή οι κλάσεις 9018 και 9019, μπορούν τα εν λόγω προϊόντα να καταταγούν στην κλάση 8543 της [ΣΟ];
3)
Σε περίπτωση αρνητικής απαντήσεως, ποια άλλη κλάση θα υποδείκνυε η ερμηνεία της [ΣΟ] για την εν λόγω κατάταξη;»
Επί των προδικαστικών ερωτημάτων
Με τα ερωτήματά του, τα οποία πρέπει να εξεταστούν από κοινού, το αιτούν δικαστήριο ζητεί κατ’ ουσίαν να διευκρινιστεί κατά πόσον η ΣΟ έχει την έννοια ότι τα επίμαχα στην κύρια δίκη προϊόντα, τα οποία προορίζονται για την αντιμετώπιση δερματοαγγειακών και δερματολογικών προβλημάτων και των οποίων η λειτουργία στηρίζεται στην τεχνολογία λέιζερ και στην τεχνολογία εκπομπής έντονου παλμικού φωτός, πρέπει να καταταγούν ως όργανα ή συσκευές για την ιατρική ή ως συσκευές μηχανοθεραπείας στις κλάσεις 9018 ή 9019 της ΣΟ, ή αν έχει την έννοια ότι τα προϊόντα αυτά πρέπει να καταταγούν στην κλάση 8543 της ΣΟ ως ηλεκτρικές συσκευές που έχουν δική τους λειτουργία.
Καταρχάς, πρέπει να υπομνησθεί προκαταρκτικώς ότι οσάκις το Δικαστήριο επιλαμβάνεται αιτήσεως προδικαστικής αποφάσεως που αφορά θέματα δασμολογικής κατατάξεως το έργο του συνίσταται μάλλον στο να διαφωτίσει το εθνικό δικαστήριο ως προς τα κριτήρια η εφαρμογή των οποίων θα επιτρέψει στο δικαστήριο αυτό να κατατάξει ορθώς τα επίδικα προϊόντα στη ΣΟ, αντί να προβεί το ίδιο στην κατάταξη αυτή, τούτο δε κατά μείζονα λόγο καθόσον το Δικαστήριο δεν έχει οπωσδήποτε υπόψη του όλα τα αναγκαία προς τούτο στοιχεία. Επομένως, είναι προφανές ότι το εθνικό δικαστήριο είναι οπωσδήποτε σε καλύτερη θέση για να προβεί στην κατάταξη αυτή (βλ. απόφαση Data I/O, C‑297/13,
EU:C:2014:331
, σκέψη 36 και εκεί παρατιθέμενη νομολογία).
Εν συνεχεία, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως αυτές ορίζονται στο κείμενο τόσο της κλάσης της ΣΟ όσο και των σημειώσεων του τμήματος ή του κεφαλαίου (απόφαση Delphi Deutschland, C‑423/10,
EU:C:2011:315
, σκέψη 23 και εκεί παρατιθέμενη νομολογία).
Ομοίως, κατά πάγια νομολογία, οι επεξηγηματικές σημειώσεις οι οποίες καταρτίζονται από την Επιτροπή, όσον αφορά τη ΣΟ, και από τον ΠΟΤ, όσον αφορά το ΕΣ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς, πάντως, να έχουν υποχρεωτική νομική ισχύ (απόφαση Delphi Deutschland,
EU:C:2011:315
, σκέψη 24 και εκεί παρατιθέμενη νομολογία).
Τέλος, όσον αφορά την κατάταξη στην ενδεδειγμένη δασμολογική κλάση, πρέπει επίσης να υπομνησθεί ότι ο προορισμός του προϊόντος μπορεί να αποτελέσει αντικειμενικό κριτήριο κατατάξεως, αρκεί να είναι συμφυής με το εν λόγω προϊόν, ο συμφυής δε αυτός χαρακτήρας πρέπει να μπορεί να εκτιμηθεί με γνώμονα τα αντικειμενικά χαρακτηριστικά και τις αντικειμενικές ιδιότητες του προϊόντος αυτού (βλ. απόφαση Olicom, C‑142/06,
EU:C:2007:449
, σκέψη 18).
Όσον αφορά την κλάση 9018 της ΣΟ, από την εξέτασή της προκύπτει ότι περιλαμβάνει, κυρίως, όργανα ή συσκευές για την ιατρική. Το γράμμα της κλάσεως αυτής δεν αποσαφηνίζει περαιτέρω τα χαρακτηριστικά των οργάνων ή των συσκευών αυτών. Μεταξύ των υπαγόμενων στην κλάση αυτή προϊόντων παρατίθενται οι συσκευές υπεριωδών ή υπέρυθρων ακτίνων.
Πρέπει να επισημανθεί συναφώς ότι, κατά την επεξηγηματική σημείωση της ΣΟ για την κλάση 9018, η κλάση αυτή καλύπτει σύνολο οργάνων και συσκευών η κανονική χρήση των οποίων προϋποθέτει, σε όλες σχεδόν τις περιπτώσεις, την παρέμβαση επαγγελματία, όπως ιατρού, χειρουργού, οδοντιάτρου, κτηνιάτρου ή μαίας, προκειμένου, μεταξύ άλλων, να γίνει διάγνωση, να προληφθεί η να αντιμετωπιστεί ασθένεια ή να πραγματοποιηθεί εγχείριση.
Εκ των ανωτέρω προκύπτει, αφενός, ότι τα όργανα και οι συσκευές αυτές χρησιμοποιούνται, στις περισσότερες περιπτώσεις, από επαγγελματία του τομέα της υγείας, χωρίς ωστόσο να απαιτείται η παρέμβαση τέτοιου επαγγελματία σε όλες τις περιπτώσεις, και, αφετέρου, ότι τα εν λόγω όργανα και οι συσκευές προορίζονται για ιατρικούς σκοπούς.
Προκειμένου να καθοριστεί εάν ένα προϊόν προορίζεται για ιατρικούς σκοπούς, πρέπει να ληφθούν υπόψη όλα τα σχετικά στοιχεία εν προκειμένω, όπως προκύπτουν από την απόφαση περί παραπομπής, στο μέτρο που πρόκειται για αντικειμενικά χαρακτηριστικά και για αντικειμενικές ιδιότητες συμφυείς με το προϊόν αυτό. Απόκειται στον εισαγωγέα, κατά τον χρόνο της εισαγωγής, να αποδείξει ότι το συγκεκριμένο προϊόν προορίζεται για ιατρικούς σκοπούς.
Μεταξύ των σχετικών στοιχείων, πρέπει να εκτιμάται η χρήση για την οποία προορίζει ο κατασκευαστής το οικείο προϊόν, καθώς και ο τρόπος και ο τόπος χρήσης του. Επομένως, το γεγονός ότι το προϊόν αυτό προορίζεται για την αντιμετώπιση μιας ή διαφόρων παθολογιών και το γεγονός ότι η αγωγή αυτή πρέπει να πραγματοποιείται εντός ιατρικού κέντρου και υπό τον έλεγχο επαγγελματία συνιστούν ενδείξεις ικανές να αποδείξουν ότι το εν λόγω προϊόν προορίζεται για ιατρικούς σκοπούς. Αντιστρόφως, το γεγονός ότι ένα προϊόν επιτρέπει κυρίως αισθητικές βελτιώσεις και το γεγονός ότι μπορεί να χρησιμοποιηθεί εκτός ιατρικού περιβάλλοντος, παραδείγματος χάρη, σε ένα ινστιτούτο αισθητικής, και χωρίς την παρέμβαση επαγγελματία, είναι ενδείξεις ικανές να θέσουν εν αμφιβολία τον προορισμό του εν λόγω προϊόντος για ιατρικούς σκοπούς.
Το γεγονός ότι ένα προϊόν φέρει τη σήμανση CE, η οποία πιστοποιεί τη συμβατότητα ενός ιατροτεχνολογικού προϊόντος προς τις διατάξεις της οδηγίας 93/42, συνιστά ένα στοιχείο, μεταξύ άλλων, το οποίο πρέπει να λαμβάνεται υπόψη συναφώς. Εντούτοις, στο μέτρο που η οδηγία 93/42 επιδιώκει σκοπούς διαφορετικούς από εκείνους της ΣΟ και προκειμένου να διατηρηθεί η συνοχή μεταξύ της ερμηνείας της ΣΟ και εκείνης του ΕΣ, το οποίο καθιερώθηκε με διεθνή σύμβαση στην οποία η Ευρωπαϊκή Ένωση είναι συμβαλλόμενο μέρος, το γεγονός ότι ένα προϊόν φέρει τη σήμανση CE δεν μπορεί να είναι καθοριστικό προκειμένου να εκτιμηθεί κατά πόσον αυτό προορίζεται για ιατρικούς σκοπούς κατά την έννοια της κλάσεως 9018 της ΣΟ.
Το αιτούν δικαστήριο διερωτάται, επίσης, σχετικά με τη σημασία άλλων στοιχείων, όπως οι διαστάσεις, το βάρος του οικείου προϊόντος, καθώς και η χρησιμοποιούμενη τεχνολογία, προκειμένου να κριθεί εάν το προϊόν αυτό εμπίπτει στην κλάση 9018 της ΣΟ. Εκτιμά, συγκεκριμένα, ότι τα επίμαχα στην κύρια δίκη προϊόντα πρέπει να διακριθούν βάσει των στοιχείων αυτών από εκείνα που απετέλεσαν αντικείμενο του κανονισμού 119/2008 και ως προς τα οποία η Επιτροπή απέκλεισε, στον κανονισμό αυτό, την ταξινόμηση στην κλάση 9018 της ΣΟ.
Πρέπει συναφώς να υπομνησθεί ότι ο κανονισμός περί κατατάξεως έχει γενική ισχύ, καθόσον δεν εφαρμόζεται μόνο στην περίπτωση συγκεκριμένου επιχειρηματία, αλλά επί όλων των προϊόντων που είναι πανομοιότυπα με εκείνο που εξέτασε η επιτροπή τελωνειακού κώδικα. Προκειμένου να καθοριστεί, στο πλαίσιο ερμηνείας κανονισμού περί κατατάξεως, το πεδίο εφαρμογής του, πρέπει να ληφθεί υπόψη, μεταξύ άλλων, η αιτιολογία του (απόφαση Krings, C‑130/02,
EU:C:2004:122
, σκέψη 33 και εκεί παρατιθέμενη νομολογία).
Ασφαλώς, ο κανονισμός 119/2008 δεν είναι άμεσα εφαρμοστέος στα επίμαχα στην κύρια δίκη προϊόντα. Πράγματι, τα προϊόντα αυτά δεν είναι πανομοιότυπα με εκείνα τα οποία αφορά ο κανονισμός αυτός, δεδομένου ότι διακρίνονται από αυτά, μεταξύ άλλων, ως προς τις διαστάσεις και το βάρος τους, καθώς και ως προς τις τεχνολογίες που χρησιμοποιούν.
Εντούτοις, η ανάλογη εφαρμογή κανονισμού περί κατατάξεως, όπως ο κανονισμός 119/2008, επί προϊόντων αναλόγων προς εκείνα που αφορά ο κανονισμός αυτός συμβάλλει στη συνεπή ερμηνεία της ΣΟ καθώς και στην ίση μεταχείριση των επιχειρηματιών (βλ., συναφώς, απόφαση Krings,
EU:C:2004:122
, σκέψη 35).
Κατά την αιτιολογία που περιέχεται στην τρίτη στήλη του παραρτήματος του κανονισμού 119/2008, η κατάταξη ως ιατρικού εργαλείου ή ως ιατρικής συσκευής, στην κλάση 9018 της ΣΟ, των προϊόντων της πρώτης στήλης του παραρτήματος αυτού αποκλείεται διότι η συσκευή δεν επιτρέπει ιατρική αγωγή και δεν χρησιμοποιείται στην ιατρική.
Εκ των ανωτέρω συνάγεται ότι οι διαστάσεις, το βάρος και η χρησιμοποιούμενη τεχνολογία δεν συνιστούν στοιχεία καθοριστικά για την κατάταξη ενός προϊόντος στην κλάση αυτή.
Όσον αφορά την κλάση 9019 της ΣΟ, αυτή περιλαμβάνει, μεταξύ άλλων, τις συσκευές μηχανοθεραπείας. Από την επεξηγηματική σημείωση του ΕΣ για την κλάση 9019 προκύπτει ότι οι συσκευές αυτές χρησιμοποιούνται ουσιαστικά για την αντιμετώπιση ασθενειών των αρθρώσεων ή των μυών και ότι η αγωγή αυτή πραγματοποιείται εν γένει σύμφωνα με τις οδηγίες ή υπό τον έλεγχο ενός επαγγελματία. Εκ των ανωτέρω προκύπτει ότι τα κριτήρια που μνημονεύθηκαν στις σκέψεις 51 έως 53 της παρούσας αποφάσεως σχετικά με τον προορισμό του προϊόντος για ιατρικούς σκοπούς ασκούν επιρροή mutatis mutandis για την ερμηνεία της κλάσεως 9019 της ΣΟ.
Η απόφαση περί παραπομπής δεν περιέχει πραγματικά στοιχεία που να καταδεικνύουν τους λόγους για τους οποίους η κλάση αυτή κρίθηκε κατάλληλη για τη δασμολογική κατάταξη των επίμαχων στην κύρια δίκη προϊόντων. Κατά την επ’ ακροατηρίου συζήτηση, η Oliver Medical ανέφερε ότι οι κεφαλές περιποίησης της συσκευής «Ultrashape Contour I» συνιστούν συσκευή μηχανοθεραπείας η οποία χρησιμοποιείται για να διαχωρίζει τα κύτταρα από τον λιπώδη ιστό.
Στο μέτρο που πρόκειται περί πραγματικού στοιχείου που δεν μνημονεύθηκε στην απόφαση περί παραπομπής αλλά προβλήθηκε για πρώτη φορά κατά την επ’ ακροατηρίου συζήτηση, απόκειται στο δικαστήριο να εξετάσει, λαμβάνοντας υπόψη το σύνολο των στοιχείων της δικογραφίας και συνεκτιμώντας την επεξηγηματική σημείωση του ΕΣ για την κλάση 9019, κατά πόσον ένα ή περισσότερα από τα επίμαχα στην κύρια δίκη προϊόντα εμπίπτουν στην κλάση 9019 της ΣΟ και όχι στην κλάση 8543 της ΣΟ.
Όσον αφορά την κλάση 8543 της ΣΟ, αυτή αφορά μηχανές και συσκευές ηλεκτρικές που έχουν δική τους λειτουργία, οι οποίες δεν κατονομάζονται ούτε περιλαμβάνονται αλλού στο κεφάλαιο 85. Κατά το σημείο 3, στοιχείο αʹ, των γενικών κανόνων για την ερμηνεία της ΣΟ, που περιέχονται στο πρώτο τμήμα, τίτλος I, Aʹ, αυτής, δεδομένου ότι η εν λόγω κλάση έχει γενικότερο περιεχόμενο από εκείνο των κλάσεων 9018 ή 9019 της ΣΟ, η κλάση 8543 της ΣΟ θα ήταν κατάλληλη για την κατάταξη των επίμαχων στην κύρια δίκη προϊόντων μόνον εάν αυτά δεν ενέπιπταν στις κλάσεις 9018 ή 9019 της ΣΟ, κάτι που απόκειται στο αιτούν δικαστήριο να εξακριβώσει υπό το πρίσμα των κριτηρίων που εκτέθηκαν στις σκέψεις 51 έως 59 της παρούσας αποφάσεως.
Λαμβάνοντας υπόψη, με γνώμονα τις επεξηγηματικές σημειώσεις της ΣΟ για την κλάση 8543 70 90, ότι οι διάφορες κρίσιμες στην υπόθεση της κύριας δίκης κλάσεις της ΣΟ δεν αλληλοαποκλείονται, το αιτούν δικαστήριο διερωτάται στο πλαίσιο αυτό σχετικά με το αντίστοιχο περιεχόμενο των εν λόγω κλάσεων.
Σημειωτέον, συναφώς, αφενός, ότι οι προμνησθείσες επεξηγηματικές σημειώσεις αφορούν συσκευές ακτινοβολίας με υπεριώδεις ακτίνες, τεχνολογία που προφανώς δεν αντιστοιχεί με εκείνη των επίμαχων στην κύρια δίκη προϊόντων, κάτι που απόκειται στο αιτούν δικαστήριο να εξακριβώσει. Αφετέρου, πρέπει να επισημανθεί ότι, τόσο κατά τις ίδιες σημειώσεις όσο και κατά την επεξηγηματική σημείωση της ΣΟ για την κλάση 9018, η οποία μνημονεύθηκε στη σκέψη 49 της παρούσας αποφάσεως, καθοριστικό κριτήριο για την κατάταξη ενός προϊόντος στην κλάση 9018 της ΣΟ είναι ο ιατρικός προορισμός του.
Εξάλλου, μεταξύ των επίμαχων στην κύρια δίκη προϊόντων, συγκαταλέγονται όχι μόνο διάφορες συσκευές, αλλά, επίσης, οι αντίστοιχες συσκευές χειρός, ήτοι ακροφύσια και κεφαλές.
Από τη σημείωση 2 του τμήματος XVI της ΣΟ προκύπτει ότι, με την επιφύλαξη των διατάξεων της σημειώσεως 1 του τμήματος αυτού και της σημειώσεως 1 των κεφαλαίων 84 και 85, τα μέρη μηχανών, εκτός ορισμένων εξαιρέσεων που δεν σχετίζονται με την υπόθεση της κύριας δίκης, κατατάσσονται σύμφωνα με τους κανόνες της σημειώσεως αυτής. Ομοίως, κατά τη σημείωση 2 του κεφαλαίου 90 της ΣΟ, με την επιφύλαξη των διατάξεων της σημειώσεως 1 του κεφαλαίου αυτού, τα μέρη και εξαρτήματα για μηχανές, συσκευές, όργανα ή είδη του κεφαλαίου αυτού κατατάσσονται σύμφωνα με τους κανόνες της εν λόγω σημειώσεως.
Πρέπει, επομένως, να εξετασθεί κατά πόσον οι επίμαχες συσκευές χειρός συνιστούν μέρη και εξαρτήματα κατά την έννοια των προμνησθεισών σημειώσεων.
Συναφώς, από τη σχετική με τις κλάσεις 8473, 8486 και 9018 της ΣΟ νομολογία του Δικαστηρίου προκύπτει ότι ο όρος «μέρος» προϋποθέτει την ύπαρξη ενός συνόλου για τη λειτουργία του οποίου είναι απαραίτητο το μέρος, ο δε όρος «εξάρτημα» προϋποθέτει την ύπαρξη ενός αντικαταστατού αντικειμένου εξοπλισμού που καθιστά δυνατή την προσαρμογή μιας συσκευής σε συγκεκριμένη εργασία, ή της προσδίδει πρόσθετες δυνατότητες ή την καθιστά ικανή να εξασφαλίσει την εκτέλεση ειδικού έργου σε συνδυασμό με την κύρια λειτουργία της (βλ. απόφαση Rohm & Haas Electronic Materials CMP Europe κ.λπ., C‑336/11,
EU:C:2012:500
, σκέψη 34 και εκεί παρατιθέμενη νομολογία). Προς εγγύηση της συνεπούς και ομοιόμορφης εφαρμογής του κοινού δασμολογίου, οι έννοιες αυτές των όρων «μέρος» και «εξάρτημα» εφαρμόζονται, ενδεχομένως, στις κλάσεις 8543, 9018 και 9019 της ΣΟ.
Απόκειται στο αιτούν δικαστήριο να εξακριβώσει, υπό το πρίσμα των ενδείξεων που παρατέθηκαν στην προηγούμενη σκέψη της παρούσας αποφάσεως, εάν οι επίμαχες στην κύρια δίκη συσκευές χειρός πρέπει να θεωρηθούν ως μέρη ή εξαρτήματα ενός εκ των οικείων συσκευών και, κατά συνέπεια, εάν πρέπει να καταταγούν σύμφωνα με τη σημείωση 2 του τμήματος XVI της ΣΟ ή σύμφωνα με τη σημείωση 2 του κεφαλαίου 90 αυτής.
Απόκειται, επίσης, στο αιτούν δικαστήριο να εξακριβώσει, λαμβανομένων υπόψη των κριτηρίων που μνημονεύθηκαν στην παρούσα απόφαση και βάσει όλων των πραγματικών στοιχείων που διαθέτει, εάν τα επίμαχα στην κύρια δίκη προϊόντα πρέπει να καταταγούν στις σκέψεις 9018 ή 9019 της ΣΟ ή, σε διαφορετική περίπτωση, στην κλάση 8543 της ΣΟ.
Υπό το πρίσμα των προηγηθεισών σκέψεων, στα υποβληθέντα ερωτήματα πρέπει να δοθεί η απάντηση ότι η ΣΟ έχει την έννοια ότι, προκειμένου να καθοριστεί κατά πόσον προϊόντα όπως τα επίμαχα στην κύρια δίκη πρέπει να καταταγούν στην κλάση 9018 της ΣΟ, ως όργανα ή συσκευές που προορίζονται για ιατρικούς σκοπούς, ή στην κλάση 9019 της ΣΟ, ως συσκευές μηχανοθεραπείας, και όχι στην κλάση 8543 της ΣΟ, ως ηλεκτρικές συσκευές που έχουν δική τους λειτουργία, πρέπει να ληφθούν υπόψη όλα τα σχετικά στοιχεία εν προκειμένω, στο μέτρο που αυτά σχετίζονται με τα χαρακτηριστικά και τις αντικειμενικές ιδιότητες που είναι συμφυείς με τα εν λόγω προϊόντα. Μεταξύ των σχετικών στοιχείων, πρέπει να εκτιμηθεί η χρήση για την οποία προορίζει ο κατασκευαστής τα εν λόγω προϊόντα, όπως επίσης ο τρόπος και ο τόπος χρήσης τους. Το γεγονός ότι κάποια προϊόντα προορίζονται για την αντιμετώπιση μιας ή διαφόρων παθολογιών και το γεγονός ότι η αγωγή αυτή πρέπει να πραγματοποιείται εντός εγκεκριμένου ιατρικού κέντρου και υπό τον έλεγχο επαγγελματία συνιστούν ενδείξεις ικανές να αποδείξουν ότι τα εν λόγω προϊόντα προορίζονται για ιατρικούς σκοπούς. Αντιστρόφως, το γεγονός ότι κάποια προϊόντα επιτρέπουν κυρίως αισθητικές βελτιώσεις και το γεγονός ότι αυτά μπορούν να χρησιμοποιηθούν εκτός ιατρικού περιβάλλοντος, παραδείγματος χάρη σε ινστιτούτο αισθητικής, και χωρίς την παρέμβαση επαγγελματία, είναι ενδείξεις ικανές να θέσουν εν αμφιβόλω τον προορισμό των εν λόγω προϊόντων για ιατρικούς σκοπούς. Οι διαστάσεις, το βάρος και η χρησιμοποιούμενη τεχνολογία δεν συνιστούν στοιχεία καθοριστικά για την κατάταξη προϊόντων, όπως τα επίμαχα στην κύρια δίκη, στην κλάση 9018 της ΣΟ.
Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.

Για τους λόγους αυτούς, το Δικαστήριο (δέκατο τμήμα) αποφαίνεται:

Η συνδυασμένη ονοματολογία που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε διαδοχικώς με τον κανονισμό (ΕΚ) 1214/2007 της Επιτροπής, της 20ής Σεπτεμβρίου 2007, τον κανονισμό (ΕΚ) 1031/2008 της Επιτροπής, της 19ης Σεπτεμβρίου 2008, τον κανονισμό (ΕΚ) 948/2009 της Επιτροπής, της 30ής Σεπτεμβρίου 2009, τον κανονισμό (ΕΕ) 861/2010 της Επιτροπής, της 5ης Οκτωβρίου 2010, και τον κανονισμό (ΕΕ) 1006/2011 της Επιτροπής, της 27ης Σεπτεμβρίου 2011, έχει την έννοια ότι, προκειμένου να καθοριστεί κατά πόσον προϊόντα όπως τα επίμαχα στην κύρια δίκη πρέπει να καταταγούν στην κλάση 9018 της ονοματολογίας αυτής, ως όργανα ή συσκευές που προορίζονται για ιατρικούς σκοπούς, ή στην κλάση 9019 αυτής, ως συσκευές μηχανοθεραπείας, και όχι στην κλάση 8543 της εν λόγω ονοματολογίας, ως ηλεκτρικές συσκευές που έχουν δική τους λειτουργία, πρέπει να ληφθούν υπόψη όλα τα σχετικά στοιχεία εν προκειμένω, στο μέτρο που αυτά σχετίζονται με τα χαρακτηριστικά και τις αντικειμενικές ιδιότητες που είναι συμφυείς με τα εν λόγω προϊόντα. Μεταξύ των σχετικών στοιχείων, πρέπει να εκτιμηθεί η χρήση για την οποία προορίζει ο κατασκευαστής τα εν λόγω προϊόντα, όπως επίσης ο τρόπος και ο τόπος χρήσης τους. Το γεγονός ότι κάποια προϊόντα προορίζονται για την αντιμετώπιση μιας ή διαφόρων παθολογιών και το γεγονός ότι η αγωγή αυτή πρέπει να πραγματοποιείται εντός εγκεκριμένου ιατρικού κέντρου και υπό τον έλεγχο επαγγελματία συνιστούν ενδείξεις ικανές να αποδείξουν ότι τα εν λόγω προϊόντα προορίζονται για ιατρικούς σκοπούς. Αντιστρόφως, το γεγονός ότι κάποια προϊόντα επιτρέπουν κυρίως αισθητικές βελτιώσεις και το γεγονός ότι αυτά μπορούν να χρησιμοποιηθούν εκτός ιατρικού περιβάλλοντος, παραδείγματος χάρη σε ινστιτούτο αισθητικής, και χωρίς την παρέμβαση επαγγελματία, είναι ενδείξεις ικανές να αναιρέσουν ότι τα εν λόγω προϊόντα προορίζονται για ιατρικούς σκοπούς. Οι διαστάσεις, το βάρος και η χρησιμοποιούμενη τεχνολογία δεν συνιστούν στοιχεία καθοριστικά για την κατάταξη προϊόντων, όπως τα επίμαχα στην κύρια δίκη, στην κλάση 9018 της ίδιας ονοματολογίας.

(υπογραφές)
(
*1
)	Γλώσσα διαδικασίας: η λεττονική.